### Resumé

Byrådet besluttede som del af budgetforliget [adresse] at prioritere en pulje på 5 mio. kr. til velfærdsteknologi i 2025.

Seniorudvalget, Sundheds- og Forebyggelsesudvalget og Voksenudvalget godkendte i december 2024 en strategi for Velfærdsteknologipuljen 2025. Puljen omfatter også det specialiserede børne- og ungeområde.

Børne- og Familieudvalget skal udpege to medlemmer til Velfærdsteknologirådet.

### Sagsfremstilling

Byrådet besluttede som del af budgetforliget [adresse] at prioritere en pulje på 5 mio. kr. til velfærdsteknologi i 2025.

Seniorudvalget, Sundheds- og Forebyggelsesudvalget og Voksenudvalget godkendte i december 2024 en strategi for Velfærdsteknologipuljen 2025.

Strategien bygger videre på de erfaringer og kompetencer, som Vejle Kommune har opbygget og som gør det muligt at skabe værdi for borgerne fremadrettet.

Velfærdsteknologierne giver mening og skaber værdi, når de resulterer i:

•      Bedre livskvalitet for borgerne

•      Bedre arbejdsmiljø for medarbejderne

•      Effektive arbejdsgange

•      Bedre udnyttelse af ressourcerne til at imødekomme den demografiske udvikling

De velfærdsteknologier, som puljen investerer i, skal opfylde det økonomiske kriterium om bedre udnyttelse af ressourcerne, og derudover mindst én af de tre andre målsætninger.

Herudover er følgende anbefalinger i evalueringen af Velfærdsteknologipuljen 2021-2024 indarbejdet i strategien:

* En ny pulje skal også omfatte det specialiserede børne- og ungeområdet, så der bliver bedre mulighed for at tænke i løsninger, som går på tværs af forvaltninger.
* 1,9 mio. kr. afsættes til afprøvning af velfærdsteknologier. 1,9 mio. kr. afsættes til at opskalere velfærdsteknologier, som der er dokumentation for skaber gevinst for borgerne, medarbejderne og/eller organisationen. 1,2 mio. kr. afsættes til implementeringsstøtte. Driften skal betale en andel af udgifterne til et opskaleringsprojekt.

Børne- og Familieudvalget skal derfor indstille hvilke to medlemmer af udvalget, der skal vælges til Velfærdsteknologirådet.

### Velfærdsteknologirådet

Puljen styres overordnet af Velfærdsteknologirådet. Rådet er et § 17 stk. 4 udvalg og består af formand og næstformand for Seniorudvalget, Sundheds- og Forebyggelsesudvalget, Voksenudvalget og Børne- og Familieudvalget.

Velfærdsteknologirådet rammesætter arbejdet med puljen på tre årlige rådsmøder.

Velfærdsdirektøren, direktøren for Sundhedsområdet og direktøren for Børne- og Ungeområdet indstiller projektansøgninger til Rådet, som endeligt godkender de projekter, der igangsættes. Bagefter har direktørerne ansvaret for at udmønte de godkendte projekter.

Det er også Rådet, som godkender opskaleringsprojekter efter indstilling fra direktørerne.

Rådet betjenes af Velfærdsdirektøren og Velfærdsstaben. Dagsordner afstemmes med direktøren for Sundhedsområdet og direktøren for Børne- og Ungeområdet.

###

### Sagens videre forløb

Sagen skal behandles i Byrådet.

### Historik

#### Børne- og ungedirektøren indstiller, den 23. januar 2025, punkt 9:

at udvalget indstiller til Byrådet, hvilke to medlemmer af udvalget, der skal vælges til Velfærdsteknologirådet.

#### Beslutning fra Børne- og Familieudvalget, den 23. januar 2025, punkt 9:

Udvalget indstiller Søren Svendsen og Julie Carlsen.

### Beslutning

Byrådet valgte Søren Svendsen og Julie Carlsen til Velfærdsteknologirådet.

Fraværende: Jano Kristensen. I stedet mødte Per Iversen.